‘ดีแทค’กำไรดีเงินสดเกินเป้าทั้งปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “DTAC” ทำกำไรได้แค่ทรงตัวจากไตรมาสแรก 2,435 ล้านบาท แต่พุ่งแรง 78% จากช่วงเดียวกันปีก่อน ปรับเป้ากระแสเงินสดทั้งปีเป็น 1.7 หมื่นล้านบาท
นายทอเร่ จอห์นเซ่น ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น (DTAC) เปิดเผยว่า ในไตรมาส 2 ปีนี้ บริษัทมีกำไรสุทธิ 2,435 ล้านบาท คิดเป็นกำไรหุ้นละ 1.03 บาท เพิ่มขึ้นจากช่วงเดียวกันของปีก่อนถึง 77.84% แต่นับว่าใกล้เคียงกับไตรมาสแรกปีนี้ที่ทำกำไรสุทธิได้ 2,444 ล้านบาท 
สาเหตุที่มีกำไรดีขึ้นเกิดจากบริษัทมีรายได้รวมทั้งสิ้น 1.75 หมื่นล้านบาท เพิ่มขึ้น 8.9% เทียบกับไตรมาสเดียวกันของปีก่อน และการบริหารควบคุมค่าใช้จ่ายที่ทำมาอย่างต่อเนื่อง ทำให้อัตรากำไรก่อนหักดอกเบี้ย ภาษี ค่าเสื่อมราคาและค่าตัดจำหน่าย (EBITDA) ยังคงอยู่ที่ 34% และมีกระแสเงินสดในครึ่งแรกของปีนี้อยู่ที่ 1.04 หมื่นล้านบาท หรือ 65% ของเป้าหมายทั้งปี
ดังนั้น จึงได้ปรับเป้ากระแสเงินสดสำหรับทั้งปีนี้จาก 1.6 หมื่นล้านบาท ขึ้นเป็น 1.7 หมื่นล้านบาท
ทั้งนี้ ถ้ารวมผลงานทั้ง 6 เดือนแรกปีนี้ มีกำไรสุทธิ 4,879 ล้านบาท คิดเป็นกำไรหุ้นละ 2.06 บาท เติบโตถึง 71.28 ล้านบาท เกิดจากรายได้รวม 3.5 หมื่นล้านบาทเติบโต 6%
มาร์เก็ตติง กล่าวว่า DTAC สามารถประคับประคองกำไรสุทธิในไตรมาส 2 ได้เท่ากับไตรมาสแรกปีนี้ได้ถือว่าเก่งแล้ว เพราะในเดือน เม.ย. และ พ.ค. เกิดเหตุการณ์การเมืองรุนแรง ทำให้ธุรกิจหลายแห่งต้องประกาศปิดชั่วคราวหลายวัน คาดว่าหากไม่มีปัญหาทางการเมืองเกิดขึ้นในช่วงครึ่งหลังของปีนี้ ก็น่าจะทำให้ DTAC มีกำไรเติบโตได้อย่างต่อเนื่อง 
ด้านการซื้อขายหุ้นมือถือวันที่ 20 ก.ค.ที่ผ่านมาผันผวนสูง ตอนเช้าเปิดกระโดดตามคำแนะนำให้ “ซื้อ” ของนักวิเคราะห์หลายแห่ง หลังจากมีการปรับเป้าหมายราคาขึ้น เพราะการเปลี่ยนแปลงสัญญาสัมปทานระบบ 2จี เป็นใบอนุญาต 15 ปี และค่าธรรมเนียมที่ลดลง ส่งผลให้ DTAC ขึ้นไปสูงสุดถึง 40.50 บาท ก่อนมาปิดเท่ากับวันก่อน 39 บาท ส่วนบริษัท แอดวานซ์ อินโฟร์ เซอร์วิส (ADVANC) ราคาไปถึง 88 บาท ก่อนมาปิดที่ 86.50 บาท ติดลบ 0.25 บาท และบริษัท ทรู คอร์ปอเรชั่น (TRUE) ปิดที่ 3.36 บาท บวก 0.04 บาท หลังขึ้นทะยานไปถึง 3.54 บาท ทั้งนี้เป็นการอ่อนตัวลงตามตลาดหุ้นโดยรวม แต่มูลค่าการซื้อขายที่หนาแน่นน่าจะมีแรงส่งให้นักลงทุนกลับมาลงทุนอีกครั้งเมื่อภาวะตลาดดีขึ้น